钦定古今图书集成/明伦汇编/交谊典/第057卷 > 《宣城南郊何氏游集》前人
## 钦定古今图书集成/明伦汇编/交谊典/第057卷 > 《宣城南郊何氏游集》前人

怀痾苦无悰，抚节惊岁暮。淹留属休告，宁复婴物务。
幽人偶相赏，萧散随所遇。寒郊联骑出，崇冈时延伫。
山家如可即，鸡犬隔烟雾。举鞭问樵丁，始识林下路。
亭榭欻轩敞，岩壑郁盘互。主人能爱客，何必论雅素。
浊醪散襟颜，池鲜足供具。虽非穷胜践，政自得野趣。
日夕归影乱，岚霏袭衣裾。鸣驺慎毋前，悠然望江树。